Vrydag middag 13:00 vertrek ons almal by ons huise, ek kry vir Cobus in Gouda en ons tel vir vir Danie in Citrusdal op. Vandaar af vat ons die grondpad al teen die rivier af tot in Clainwilliam waar ons toe vir BJ kry.
Ons ry toe weer van daar af al teen die rivier af verby Bulshoek dam tot ons ‘n ander skool vriend (Wian) in Trawal kry. Hy vat ons toe na so sand kol toe met ‘n duin of drie, sodat ons so bietjie kan opwarm vir die volgende dag. Ek moet sê, ek het al vergeet hoe sand ‘n mens kan laat sukkel!
Na ons by die myn verby is, ry ons in ‘n groot dam vas, ook bekend as die Atlantiese oseaan. Ons kry ook die eerste hek van vele. Elkeen kry ‘n beurt om voor te ry, wat beteken jy maak die volgende hek oop en toe en val weer agter in die ry in. Ons het ‘n hele paar keer roteer.
Na ons vir Namakwa Sands aan ons regterkant gekry het, het my idee van waar ons trek heeltemal verdwyn. Ek het net geweet solank die see aan ons linkerkant is, is ons op die regte pad. Gelukkig verstaan BJ sy GPS goed so hy het ons mooi op koers gehou.
Toe ons teen 18:00 sien dat ons ons nie betyds by ons blyplek gaan wees nie het ons vir Emdi van Honne Pondokkies gebel en gevra of daar nog iewers ‘n plek sal oop wees waar ons iets kan kry om te braai. Die antwoord was nee en dat die hele dorp al toe sou wees teen die tyd wat ons daar aankom, maar sy het gesê sy sal gou vir ons ‘n plan maak.
Almal het deur die loop van die aand gou in die stort gespring en teen die tyd wat dit ligte uit was het niemand gemoan dat hulle nie kon slaap nie. Daar was nie eers kan vir iemand om te snork nie. Dood, doder, doodste, ons 4.
Na ontbyt het ons gou bande gepomp, want ons was eers klaar gesand vir die naweek. Daarna moes ons eers gaan kyk waar ons is aangesien ons in donkerte daar aangekom het. Na ons so kort draaitjie deur die dorp gery het slaan ons toe Garies se rigting in.
By die garage het ons petrol ingegooi, met almal daar gesels om te hoor waar die provinsiale padblokkade is en ‘n paar snacks vir die pad gekoop. Volgens die mense daar was die padblokkade so 5-10km suid van Garies. Dit was vir ons goeie nuus, want dit beteken ons kan weer grondpad vat. Ons ry toe jn ‘n noordelike rigting uit Garies, onder deur die N7, Kliprand toe. Ek het nou nie naam of nommer van die pad nie, maar hy sluit aan by die R355. Lekker pad en die wêreld daar is mooi, iets heeltemal anders as wat ons hier in die Kaap gewoond is.
- As jy begin dink jou agter tyre is moeg, moet jy hom maar vervang as jy beplan om so sand uitstappie te doen... Ek wens ek kan myself gou tot daar by Groenrivier pos en kyk of die sand nou bietjie makliker sal wees. Atlantis is ook seker ‘n alternatief.